I dat urs ch’èn pli gronds che ursets da stoffa. Els vivan en guauds, dorman en cuvels, sesan sin muntognas da glatsch u vivan en il Zoo da Basilea. Els han num urs brin, urs nair, urs da glatsch, coala, panda ed a Berna han els num Mutz.

Avant blers onns devi schizunt in urs a Kleinbasel. El era grond e nair. Il Di da l’Utschè Gryff sautava el dasper il Liun, l’Um selvadi e l’Utschè Gryff. El era l’animal da vopna da la Societad da l’urs. Ina societad, quai èn umans ch’han gugent in l’auter.

Tar la Societad da l’urs tutgavan umans che avevan gugent lur conumans e lur Kleinbasel. Questa glieud n’aveva ni in cusseglier guvernativ ni in schef. Els eran simplamain chars cun ils auters umans, sajan quai esters u da quels da Grossbasel. Els guardavan che nagin na stueva patir fom u fraid l’enviern a Kleinbasel.

L’Urs ballava tras Kleinbasel, fascheva cupitgarolas e splatschava sin ses venter da spir plaschair. La glieud rieva, al charsinava e mintgatant survegniva el schizunt in cup cun mel.

L’Urs era il preferì da tut la populaziun da Kleinbasel, da las dunnas, dals umens e dals uffants.

Ma quai na plascheva betg a l’Utschè Gryff, al Liun ed a l’Um selvadi. Uschia han els cumenzà a far ina campagna da propaganda.

L’Utschè Gryff ha glischentà ses pichel d’aur e chaminava fitg superbi tras las giassas.

Il Liun ha sa laschà far bel las ritschas e sigliottava cun il pli bel surrir da chasa a chasa.

L’Um selvadi ha garnì ses cranz cun bels mails cotschens traglischants. Sin ses dies purtava el in pignol da Nadal garnì, enstagl d’in simpel pign sco enfin ussa.

Ma ussa ch’els eran sa fatgs bels, dumandava la glieud adina mo: «Nua è l’Urs? Nua è l’Urs?»

Ussa èn ils trais daventads uschè schiglius ch’els han decidì da prender vendetga. Els èn vegnids ensemen en in guaud ed han fatg in plan.

Il Liun era uschè grit ch’el ha mors en ina planta da spir ravgia. L’Um selvadi era daventà uschè ravgià ch’el ha stratg ora la pli gronda planta cun las ragischs e l’ha scurlattà sco in scuapulvra. L’Utschè Gryff ha gizzà ses pichel, ha dà sco in nar da las alas ed ha mussà sias griflas.

Tuts trais eran dal medem vis: L’Urs sto davent!

E quai è lura capità in fraid di da schaner: Mintga giada che l’Urs buffava ora il flad, sgulava in nivel da tschajera or da sia bucca, uschè fraid eri.

Igl era il Di da l’Utschè Gryff e tuts sa legravan. La Societad da l’Urs e l’Urs na pudevan betg savair tge trista fin che quel di vegniss ad avair per els. L’Utschè Gryff, il Liun e l’Um selvadi n’han betg laschà percorscher insatge da lur plan.

Tut Kleinbasel era per via. Tuts eran en viadi giu tar il Rain per pudair admirar il saut da tuts quatter.

Amez il saut ha l’Utschè Gryff tschiffà tuttenina il pign da l’Um selvadi ed ha cumenzà a dar fridas cun quel a l’Urs. L’Um selvadi ha piglià l’Urs per il bratsch ed il Liun ha tschappà cun tutta forza sias chommas.

Els han smanà l’Urs tras l’aria ed alura al han els bittà cun schlantsch en il Rain fraid sco il glatsch.

Ina mattetta è currida a la riva dal Rain, ha prendì spert in rintg da salvament giu dal crutsch ed al ha bittà vi a l’Urs. L’Urs ha tratg il rintg sur sia testa ed ha fatg chau a la mattetta cun ina toppa.

Lura ha l’Urs vieut il dies a la citad da Basilea ed è nudà fitg trist en in tratga fin Rotterdam.

L’Utschè Gryff, il Liun e l’Um selvadi han gì in plaschairun. Ussa eran els puspè tranter els. L’Urs era finalmain davent.

Els han ars tut ils costums, las bandieras e las scrittiras che regurdavan a l’Urs. La glieud dueva emblidar l’Urs uschè spert sco pussaivel.

Ma l’Urs n’è betg davent; anc oz aud’ins mintgatant pass sin il surchombras da l’ustaria da l’Urs Nair. Quai è l’Urs che sauta. Cura ch’i va vers il Di da l’Utschè Gryff aud’ins quels pass adina pli dad aut.

En la Rheingasse datti anc oz glieud che sa schumbrar il Saut da l’Urs. Nagin n’ha emblidà l’Urs Nair; ed els sa raquintan ch’el vegnia a turnar in di.

Tgi sa, forsa vegn quel di gia bainbaud!

Indicaziuns bibliograficas

Vreni Berlinger, Christoph Gloor. Der Bär kommt. [Cun in supplement che cuntegna il text dal cudesch translatà en indesch linguas]. Basel 1998. Tut ils dretgs d’autur(a) / chasa editura resalvads. Ediziun epub: www.chattà.ch (2013).